15.11.2022.
LV
Eiropas Savienības Oficiālais Vēstnesis
C 433/27
10. pants Struktūras dzimumu līdzsvara veicināšanai biržā kotētos uzņēmumos Dalībvalstis izraugās vienu vai vairāk struktūras dzimumu līdzsvara veicināšanai, analizēšanai, uzraudzīšanai un atbalstīšanai valdēs.
Šajā nolūkā dalībvalstis var, piemēram, izraudzīties vienlīdzību veicinošās iestādes, ko tās izraudzījušās, ievērojot Eiropas Parlamenta un Padomes Direktīvas 2006/54/EK (13) 20. pantu.
11. pants Transponēšana 1.
Dalībvalstis līdz ... [divi gadi pēc šīs direktīvas spēkā stāšanās dienas] pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības.
Dalībvalstis par to tūlīt informē Komisiju.
Kad dalībvalstis pieņem minētos noteikumus, tajos ietver atsauci uz šo direktīvu vai arī šādu atsauci pievieno to oficiālai publikācijai.
Dalībvalstis nosaka paņēmienus, kā izdarāma šāda atsauce. 2.
Dalībvalstis, kuras, ievērojot 12. pantu, ir apturējušas 6. panta piemērošanu, nekavējoties dara Komisijai zināmu informāciju, kas liecina, ka ir izpildīti 12. pantā paredzētie nosacījumi. 3.
Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.
12. pants 6. panta piemērošanas apturēšana 1.
Dalībvalsts var apturēt 6. panta un attiecīgā gadījumā 5. panta 2. punkta piemērošanu, ja līdz ... [šīs direktīvas spēkā stāšanās diena] minētajā dalībvalstī ir tikuši izpildīti šādi nosacījumi: a) nepietiekami pārstāvētā dzimuma pārstāvji biržā kotētos uzņēmumos ieņem vismaz 30 % no direktoru amatiem bez izpildpilnvarām vai vismaz 25 % no visiem direktoru amatiem; vai b) minētās valsts tiesību aktos: i)
ir prasīts, ka nepietiekami pārstāvētā dzimuma pārstāvji biržā kotētos uzņēmumos ieņem vismaz 30 % no direktoru amatiem bez izpildpilnvarām vai vismaz 25 % no visiem direktoru amatiem;
ii) ir ietverti efektīvi, samērīgi un atturoši izpildes pasākumi gadījumā, ja netiek pildītas i) punktā minētās prasības; un iii) ir prasīts, ka visi biržā kotētie uzņēmumi, uz kuriem neattiecas minētie valsts tiesību akti, nosaka individuālus kvantitatīvus mērķus attiecībā uz visiem direktoru amatiem.
Ja dalībvalsts ir apturējusi 6. panta un attiecīgā gadījumā 5. panta 2. punkta piemērošanu, pamatojoties uz vienu vai otru no šā panta 1. punktā izklāstītajiem nosacījumiem, 5. panta 1. punktā izklāstītos mērķus minētajā dalībvalstī uzskata par sasniegtiem. 2.
Lai izvērtētu, vai ir izpildīti nosacījumi apturēšanai, pamatojoties uz 1. punkta pirmās daļas a) vai b) apakšpunktu, vajadzīgais direktoru amatu skaits ir skaitlis, kas ir vistuvāk 30 % daļai no direktoru amatiem bez izpildpilnvarām vai 25 % daļai no visu direktoru amatu skaita, bet nepārsniedz 39 %.
Tā tas ir arī gadījumā, kad, ievērojot valsts tiesību aktus, kvantitatīvos mērķrādītājus, kas noteikti 5. pantā, piemēro atsevišķi akcionāru pārstāvjiem un darbinieku pārstāvjiem.
(13) Eiropas Parlamenta un Padomes Direktīva 2006/54/EK (2006. gada 5. jūlijs) par tāda principa īstenošanu, kas paredz vienlīdzīgas iespējas un attieksmi pret vīriešiem un sievietēm nodarbinātības un profesijas jautājumos (OV L 204, 26.7.2006., 23. lpp.).